นายกรัฐมนตรี ย้ำรัฐบาลมีมาตรการกระตุ้นเศรษฐกิจและเยียวยาผู้ที่ได้รับผลกระทบจากโรคโควิด -19
การประชุมสภาผู้แทนราษฎร เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล ตลอดคืนที่ผ่านมา ฝ่ายค้านยังคงมุ่งอภิปราย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โดยเฉพาะการแก้ปัญหาเศรษฐกิจในสถานการณ์แพร่ระบาดของโควิด -19 โดยนายกรัฐมนตรี กล่าวว่า รัฐบาลได้ดำเนินการป้องกันการแพร่ระบาดของโรคโควิด -19 อย่างเต็มที่ พร้อมมีมาตรการกระตุ้นเศรษฐกิจและช่วยเหลือเยียวยาประชาชนอย่างต่อเนื่อง ขณะที่การเจริญเติบโตของเศรษฐกิจไทย เมื่อพิจารณาอัตราการขยายตัว ซึ่งเป็นตัวเลขประมาณการลดลงร้อยละ 6.0 ยังน้อยกว่าหลายประเทศ พร้อมย้ำไทยเดินหน้าพัฒนาฝีมือแรงงานทุกระดับ เพื่อรองรับเศรษฐกิจใหม่ที่จะเกิดขึ้นในอนาคต โดยมีนักลงทุนให้ความสนใจเป็นจำนวนมาก นายกรัฐมนตรี ยังชี้แจงเรื่องการบริหารงานของกองทัพ โดยได้เตือนเรื่องความโปร่งใส ส่วนการจัดซื้อวัคซีนยืนยันว่ามีความจำเป็น จะลงนามให้เร็วที่สุดและเป็นไปตามข้อตกลงระหว่างประเทศ ขณะที่ การจัดซื้ออาวุธยุทโธปกรณ์นั้น เป็นงบของกระทรวงกลาโหม ซึ่งเป็นคนละส่วนกับงบที่รัฐบาลใช้ในการดูแลประชาชน ย้ำว่าไม่ได้รับผลประโยชน์ ทั้งนี้ การพิจารณาญัตติขอเปิดอภิปรายทั่วไปฯ วันแรก ที่ประชุมใช้เวลาอภิปรายกว่า 15 ชั่วโมง ก่อนสั่งพักการประชุมเมื่อเวลา 00.26 น. และนัดประชุมต่อในวันนี้ 17 กุมภาพันธ์ 2564  เวลา 09.00 น.